สรุปภาวะตลาดต่างประเทศประจำวันที่ 9 พ.ค. 2561
สรุปภาวะตลาดต่างประเทศประจำวันที่ 9 พ.ค. 2561
10 พ.ค. 2561

ดัชนีดาวโจนส์ตลาดหุ้นนิวยอร์กปิดปรับตัวขึ้นเมื่อคืนนี้ (9 พ.ค.) โดยได้ปัจจัยหนุนจากการพุ่งขึ้นของหุ้นกลุ่มพลังงาน หลังจากราคาน้ำมันทะยานขึ้น 3% อันเนื่องมาจากการที่ประธานาธิบดีโดนัลด์ ทรัมป์ประกาศถอนตัวจากข้อตกลงนิวเคลียร์อิหร่านและเตรียมใช้มาตรการคว่ำบาตรรอบใหม่ต่ออิหร่าน นอกจากนี้ การดีดตัวขึ้นของหุ้นกลุ่มการเงินและกลุ่มเทคโนโลยียังเป็นอีกปัจจัยที่ช่วยหนุนตลาดหุ้นนิวยอร์กปิดในแดนบวกเช่นกัน
ดัชนีเฉลี่ยอุตสาหกรรมดาวโจนส์ปิดที่ 24,542.54 จุด พุ่งขึ้น 182.33 จุด หรือ +0.75% ดัชนี S&amp;P500 ปิดที่ 2,697.79 จุด เพิ่มขึ้น 25.87 จุด หรือ +0.97% และดัชนี Nasdaq ปิดที่ 7,339.91 จุด เพิ่มขึ้น 73.00 จุด หรือ +1.00%
 
ตลาดหุ้นยุโรปปิดบวกเมื่อคืนนี้ (9 พ.ค.) เนื่องจากการพุ่งขึ้นของราคาน้ำมันได้ช่วยหนุนหุ้นกลุ่มพลังงานดีดตัวขึ้นด้วย โดยราคาน้ำมันดิบ WTI ทะยานขึ้นเหนือระดับ 71 ดอลลาร์/บาร์เรล หลังจากประธานาธิบดีโดนัลด์ ทรัมป์ประกาศถอนตัวจากข้อตกลงนิวเคลียร์อิหร่านและเตรียมใช้มาตรการคว่ำบาตรรอบใหม่ต่ออิหร่าน
ดัชนี Stoxx Europe 600 เพิ่มขึ้น 0.6% ปิดที่ 392.43 จุด
ดัชนี CAC-40 ตลาดหุ้นฝรั่งเศสปิดที่ 5,534.63 จุด เพิ่มขึ้น 12.70 จุด หรือ +0.23% ดัชนี DAX ตลาดหุ้นเยอรมันปิดที่ 12,943.06 จุด เพิ่มขึ้น 30.85 จุด หรือ +0.24% ดัชนี FTSE 100 ตลาดหุ้นลอนดอนปิดที่ 7,662.52 จุด เพิ่มขึ้น 96.77 จุด หรือ +1.28%
 
ตลาดหุ้นลอนดอนปิดพุ่งขึ้นเมื่อคืนนี้ (9 พ.ค.) โดยได้ปัจจัยหนุนจากการพุ่งขึ้นของหุ้นกลุ่มพลังงาน หลังจากราคาน้ำมันทะยานขึ้นอย่างแข็งแกร่ง อันเนื่องมาจากการที่ประธานาธิบดีโดนัลด์ ทรัมป์ประกาศถอนตัวจากข้อตกลงนิวเคลียร์อิหร่านและเตรียมใช้มาตรการคว่ำบาตรรอบใหม่ต่ออิหร่าน
ทั้งนี้ ดัชนี FTSE 100 ตลาดหุ้นลอนดอนปิดที่ 7,662.52 จุด เพิ่มขึ้น 96.77 จุด หรือ +1.28%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (9 พ.ค.) โดยได้แรงหนุนจากการคาดการณ์ที่ว่า การที่ประธานาธิบดีโดนัลด์ ทรัมป์ ประกาศนำสหรัฐถอนตัวออกจากข้อตกลงนิวเคลียร์อิหร่านและใช้มาตรการคว่ำบาตรครั้งใหม่ต่ออิหร่านนั้น จะส่งผลกระทบต่ออุปทานน้ำมันดิบในตะวันออกกลาง เนื่องจากอิหร่านเป็นหนึ่งในผู้ส่งออกน้ำมันรายใหญ่ของโลก
สัญญาน้ำมันดิบ WTI ส่งมอบเดือนมิ.ย. พุ่งขึ้น 2.08 ดอลลาร์ หรือ 3% ปิดที่ 71.14 ดอลลาร์/บาร์เรล ซึ่งเป็นระดับสูงสุดนับตั้งแต่เดือนพ.ย. 2557
สัญญาน้ำมันดิบเบรนท์ส่งมอบเดือนก.ค. เพิ่มขึ้น 2.36 ดอลลาร์ หรือเกือบ 3.2% ปิดที่ 77.21 ดอลลาร์/บาร์เรล ซึ่งเป็นระดับสูงสุดนับตั้งแต่เดือนพ.ย. 2557
 
สัญญาทองคำตลาดนิวยอร์กปิดลบเมื่อคืนนี้ (9 พ.ค.) เนื่องจากนักลงทุนลดการถือครองทองคำในฐานะสินทรัพย์ที่ปลอดภัย หลังจากดัชนีดาวโจนส์ตลาดหุ้นนิวยอร์กปรับตัวขึ้นติดต่อกันเป็นวันที่ 5 โดยได้ปัจจัยหนุนจากการพุ่งขึ้นของหุ้นกลุ่มพลังงาน นอกจากนี้ การดีดตัวขึ้นของอัตราผลตอบแทนพันธบัตรสหรัฐยังสร้างแรงกดดันต่อตลาดทองคำเช่นกัน
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 70 เซนต์ หรือ 0.05% ปิดที่ 1,313 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 6.7 เซนต์ หรือ 0.41% ปิดที่ 16.539 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 4.5 ดอลลาร์ หรือ 0.49% ปิดที่ 916.60 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 7.20 ดอลลาร์ หรือเกือบ 0.8% ปิดที่ 970.60 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (9 พ.ค.) หลังจากทางการสหรัฐเปิดเผยข้อมูลเศรษฐกิจที่ซบเซา ซึ่งรวมถึงดัชนีราคาผู้ผลิต (PPI) ประจำเดือนเม.ย. อย่างไรก็ตาม ดอลลาร์ได้รับปัจจัยหนุนในระดับหนึ่ง จากอัตราผลตอบแทนพันธบัตรสหรัฐที่พุ่งขึ้นทะลุระดับ 3%
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1861 ดอลลาร์ จากระดับ 1.1860 ดอลลาร์ ขณะที่เงินปอนด์แข็งค่าขึ้นแตะระดับ 1.3556 ดอลลาร์ จากระดับ 1.3538 ดอลลาร์ ส่วนดอลลาร์ออสเตรเลียแข็งค่าขึ้นแตะระดับ 0.7464 ดอลลาร์สหรัฐ จากระดับ 0.7449 ดอลลาร์สหรัฐ
หากเทียบกับเงินเยน ดอลลาร์แข็งค่าขึ้นแตะระดับ 109.71 เยน จากระดับ 108.98 เยน และแข็งค่าขึ้นเมื่อเทียบกับฟรังก์สวิส ที่ระดับ 1.0048 ฟรังก์ จากระดับ 1.0018 ฟรังก์